Oyatulla Xomeneiy: Amerika bilan munosabatlar o'zgarmaydi
Eron oliy rahnamosiga ko'ra, yadroviy sohada kelishuvga erishilgani Vashington bilan boshqa sohalarda ham hamkorlik bo'ladi degani emas.
AQSh rahbari haftalik radio murojaatini shu mavzuga bag'ishladi. "Eron bizni alday olmaydi, chunki kelishuv shartlari bajarilayotganini ta'minlaydigan mexanizm yo'lga qo'yiladi", - deydi Obama. Hujjatga ko'ra, Erondagi yadroviy materiallarning 98 foizi uchinchi bir mamlakatga ko'chirilishi kerak. Agar Eron g'irromlik qilsa, iqtisodiy sanksiyalar zudlik bilan tiklanadi, deydi AQSh rahbari. Avstriyada erishilgan kelishuv hali kuchga kirmagan. Dushanba kuni BMT Xavfsizlik Kengashida ovozga qo'yiladi va ma'qullansa xalqaro qonunga aylanadi. AQSh Kongressi ham 60 kun davomida matnni ko'rib chiqishi kerak. Obama so'zlariga ko'ra, kelishuv ma'qullanmasa, dunyoning eng beqaror mintaqasida yana bir urushga olib kelishi mumkin. Eron oliy rahnamosi Oyatulla Ali Xomeneiy ham bugun Tehrondagi nutqida kelishuvni tilga oldi. Uning aytishicha, bitimga erishilgani Vashington bilan boshqa sohalarda ham hamkorlik bo'ladi degani emas. "Sanksiyalardan qutulish uchun yadroviy tadqiqotlarni cheklashga ko'nganimiz - bu bir mustasno holat. Takabbur, dushman davlat bilan munosabatlar o'zgargani yo'q. Uning haddan ziyod talablariga bosh egmaymiz", - deydi Xomeneiy.